ai4bharat/Pralekha huggingface dataset:
স্বাস্থ্যওপরিবারকল্যাণমন্ত্রক
কেন্দ্রীয় স্বাস্থ্য মন্ত্রী ১৯টি রাজ্যে টিকাকরণের অগ্রগতি নিয়ে পর্যালোচনা করেছেন
নয়াদিল্লি, ০৯ অক্টোবর, ২০২১
কেন্দ্রীয় স্বাস্থ্য ও পরিবার কল্যাণ মন্ত্রী ডঃ মনসুখ মান্ডভিয়া আজ ১৯টি রাজ্যের প্রধান সচিব এবং জাতীয় স্বাস্থ্য মিশনের দায়িত্বপ্রাপ্ত মিশন অধিকর্তাদের সঙ্গে কোভিড-১৯ টিকাকরণের অগ্রগতির বিষয় নিয়ে পর্যালোচনা করেছেন। দেশে ১০০ কোটি টিকাকরণ সম্পন্ন হওয়ার মাইলফলক অর্জন দোরগোরায়। তাই এ বিষয় বিশেষ জোর দেন তিনি। এ পর্যন্ত দেশে ৯৪ কোটিরও বেশি টিকার ডোজ দেওয়া হয়েছে।
ডঃ মান্ডভিয়া উল্লেখ করেন যে,সাধারণত উৎসবের দিনগুলি হল আনন্দ এবং বৃহৎ সমাবেশের সমার্থক। এই সময়ে যদি কোভিড বিধি পালন করা না হয়, তা হলে সংক্রমণের নিয়ন্ত্রণ লাগাম ছাড়া হতে পারে। তিনি বলেন, কঠোরভাবে কোভিড বিধি অনুসরণ করা এবং টিকাকরণের গতি বৃদ্ধির মতো দ্বিমুখী পদক্ষেপই হ’ল এই সমস্যা সমাধানের পথ।
ইতিমধ্যেই রাজ্যগুলির কাছে ৮ কোটিরও বেশি টিকার ডোজ মজুত রয়েছে বলে তিনি জানান। তাই, এক্ষেত্রে টিকাদানের গতি বৃদ্ধিতে এবং নির্দিষ্ট জনসংখ্যাকে টিকাকরণের আওতায় নিয়ে আসার ক্ষেত্রে কোনও বাধা নেই বলেও উল্লেখ করেন তিনি। অনেক রাজ্যই শহর অঞ্চলে টিকাকরণের হার নির্দিষ্ট লক্ষ্যমাত্রার কাছাকাছি আসতে পেরেছে এবং শহরে যাতায়াতকারী বহু মানুষকে টিকা দেওয়ার ব্যবস্থা করেছে। একইভাবে, শ্রমিকদের জন্য এবং সময়ে সময়ে বাড়ি বাড়ি পৌঁছে সাধারণ মানুষকে টিকা দেওয়া হচ্ছে। উত্তর প্রদেশের মতো বহু জনসংখ্যা বিশিষ্ট রাজ্যে গণটিকা অভিযান চালানো হয়েছে। রাজ্যগুলির সঙ্গে আলোচনার সময় কেন্দ্রীয় মন্ত্রী প্রতিটি রাজ্যকে টিকাকরণের ক্ষেত্রে তাদের লক্ষ্যমাত্রা বৃদ্ধির জন্য আহ্বান জানান এবং এ ক্ষেত্রে সমস্যার কথা জানতে চান।
কেন্দ্রীয় স্বাস্থ্য সচিব শ্রী রাজেশ ভূষণ কোভিড-১৯ সংক্রমণ ও প্রসার রোধে উৎসবের সময় উপযুক্ত কোভিড বিধি পালনের বিষয়ে সমস্ত রাজ্য প্রশাসকদের কঠোর পদক্ষেপ নেওয়ার আহ্বান জানান। তিনি বলেন, এ বিষয়ে ২১ সেপ্টেম্বর রাজ্য/কেন্দ্রশাসিত অঞ্চলগুলির জন্য এসওপি মেনে চলার প্রয়োজনীয়তার ওপর জোর দিয়ে চিঠি পাঠানো হয়েছে।
এ দিনের বৈঠকে রাজ্যগুলির কাছে যে নির্দেশিকা পাঠানো হয়েছে, তা নিয়েও পুনরায় আলোচনা চালানো হয়। বলা হয়েছে – কন্টেনমেন্ট জোন হিসাবে চিহ্নিত এলাকায় এবং যেখানে ৫ শতাংশেরও বেশি কোভিড সংক্রমণ ধরা পড়েছে, সেখানে কোনোভাবেই জনসমাগম করা যাবে না। আগাম অনুমতি ও সীমিত জনসমাবেশের অনুমতি দেওয়া হবে সেইসব জেলায়, যেখানে ৫ শতাংশ বা তার কম সংক্রমণ হার রয়েছে। সাপ্তাহিক সংক্রমণ হারের ওপর নির্ভর করে ছাড় এবং বিধিনিষেধ আরোপ করা হবে। রাজ্যগুলি প্রতিদিন সমস্ত জেলা জুড়ে সংক্রমণের বিষয়ে পর্যবেক্ষণ চালাবে এবং সেই অনুযায়ী বিধিনিষেধ আরোপ করবে। পাশাপাশি, আচরণবিধি মেনে চলার বিষয়টিও সুনিশ্চিত করবে। সাধারণ মানুষকে অনলাইন প্রতিমা দর্শন এবং ভার্চ্যুয়াল মাধ্যমে উৎসব পালন করতে বলা হয়েছে। দুর্গা পুজো মণ্ডপ, ডান্ডিয়া, গর্বা এবং ছট পুজোর মতো সব উৎসবের অনুষ্ঠান প্রতীকী হিসাবে পালন করার পরামর্শ দেওয়া হয়েছে। সমাবেশ/মিছিলে অংশগ্রহণের ক্ষেত্রে উপস্থিতি সংখ্যা নিয়ন্ত্রণ রাখতে হবে। প্রসাদ বিতরণ, পবিত্র জল ছেটানো ইত্যাদি এড়ানো উচিৎ। পুজাস্থানে পৃথক প্রবেশ ও প্রস্থানের পথ রাখতে হবে।
বৈঠকে এমার্জেন্সি কোভিড রেসপন্স প্যাকেজ  দ্বিতীয় পর্যায়ে বরাদ্দকৃত অর্থ যথাযথভাবে খরচের বিষয় নিয়েও আলোচনা হয়। এদিনের বৈঠকে পশ্চিমবঙ্গ, উত্তর প্রদেশ, উত্তরাখন্ড সহ ১৯টি রাজ্য যোগ দিয়েছিল।
CG/SS/SB
(Visitor Counter : 171
রেলমন্ত্রক
মাস্ক ব্যবহার ছাড়া মেট্রোয় উঠতে দেওয়া হবে না
কলকাতা, ১৮ মার্চ, ২০২১
দেশে কোভিড-১৯ আক্রান্তের ঘটনা বৃদ্ধি পাওয়ার প্রেক্ষিতে কলকাতা মেট্রো রেল কর্তৃপক্ষ যাত্রীরা মাস্ক ব্যবহার করছেন কিনা, সেদিকে তীক্ষ্ণ নজর রাখছেন।
মেট্রো কর্তৃপক্ষ সিদ্ধান্ত নিয়েছে, মাস্ক ব্যবহার ছাড়া স্টেশন চত্বরে কোনও যাত্রীকে প্রবেশে অনুমতি দেওয়া হবে না। মেট্রো সুরক্ষা বাহিনী বা রেল সুরক্ষা বাহিনী মাস্ক ব্যবহার করছেন না, এমন কোনও ব্যক্তিকে যাত্রায় অনুমতি দেবে না। কর্তৃপক্ষ আরও সিদ্ধান্ত নিয়েছে, মাস্ক ব্যবহার না করলে শাস্তিমূলক ব্যবস্থা নেওয়া হবে।
মেট্রো স্টেশন চত্বরে গণজ্ঞাপন ব্যবস্থার মাধ্যমে স্টেশন এলাকা ও ট্রেনে যাত্রার সময় মাস্ক ব্যবহারের পাশাপাশি নিরাপদ দূরত্ব বজায় রাখার ব্যাপারে সতর্কবার্তা ঘোষণা করা হচ্ছে। বারবার স্যানিটাইজার ব্যবহারের পরামর্শও দেওয়া হচ্ছে যাত্রীদের।
স্বাস্থ্যওপরিবারকল্যাণমন্ত্রক
কোভিড-১৯ সংক্রান্ত সর্বশেষ তথ্য
নয়াদিল্লি, ২৮ ফেব্রুয়ারি, ২০২২
দেশ জুড়ে টিকাকরণ অভিযানে এ পর্যন্ত ১৭৭ কোটি ৫০ লক্ষ টিকা দেওয়া হয়েছে।
চিকিৎসাধীন সংক্রমিতের সংখ্যা বর্তমানে ১ লক্ষ ২ হাজার ৬০১।
দেশে বর্তমানে করোনায় আক্রান্তের হার মোট আক্রান্তের ০.২৪ শতাংশ।
কোভিড মুক্তের হার বর্তমানে ৯৮.৫৬ শতাংশ।
গত ২৪ ঘণ্টায় সুস্থ হয়েছেন ১৬ হাজার ৭৬৫ জন। এখনও পর্যন্ত সুস্থ হয়ে উঠেছেন ৪ কোটি ২৩ লক্ষ ৭ হাজার ৬৮৬ জন।
সারা দেশে গত ২৪ ঘণ্টায় নতুন করে আক্রান্ত ৮ হাজার ১৩ জন।
দৈনিক সংক্রমণের হার ১.১১ শতাংশ।
সাপ্তাহিক সংক্রমণের হার ১.১৭ শতাংশ।
এখনও পর্যন্ত নমুনা পরীক্ষা হয়েছে ৭৬ কোটি ৭৪ লক্ষ।
গত ২৪ ঘণ্টায় ৭ লক্ষ ২৩ হাজার ৮২৮টি নমুনা পরীক্ষা হয়েছে।
CG/CB/SB
(Visitor Counter : 86
কর্মী, জন-অভিযোগএবংপেনশনমন্ত্রক
চুক্তির ভিত্তিতে শূন্য পদ পূরণ
নয়াদিল্লি, ২৪ জুলাই, ২০১৯
তৃতীয় শ্রেণী  পদে নিয়োগ বাতিল করা হয়নি। ষষ্ঠ কেন্দ্রীয় বেতন কমিশনের সুপারিশ গ্রহণ করে গ্রুপ ‘ডি’ পদগুলিকে গ্রুপ ‘সি’ পদের সঙ্গে মিশিয়ে দেওয়া হয়েছে।
সরকারি দপ্তরে / মন্ত্রকে এককালীন গ্রুপ ‘ডি’ পদ সহ গ্রুপ ‘সি’ পদে নিয়োগ একটি চলমান প্রক্রিয়া। সরকারি ক্ষেত্রে অবসর, ইস্তফা, মৃত্যু এবং / অথবা নতুন পদ সৃষ্টির জন্য শূন্য পদের সৃষ্টি হয়। সেইসব শূন্য পদ প্রকৃতিগতভাবে নিয়মিত। সেইসব পদে নিয়োগের জন্য স্টাফ সিলেকশন কমিশন, রেলওয়ে রিক্রুটমেন্ট বোর্ডস ইত্যাদির মতো নিয়োগকারী সংস্থাগুলি নিয়মিত পরীক্ষা নিয়ে থাকে।
লোকসভায় এক প্রশ্নের লিখিত জবাবে এই তথ্য জানিয়েছেন কেন্দ্রীয় উত্তর-পূর্বাঞ্চল উন্নয়ন দপ্তরের স্বাধীন দায়িত্বপ্রাপ্ত প্রতিমন্ত্রী এবং প্রধানমন্ত্রী দপ্তর, কর্মীবর্গ, জন-অভিযোগ ও পেনশন, পারমানবিক শক্তি ও মহাকাশ দপ্তরের প্রতিমন্ত্রী ডঃ জিতেন্দ্র সিং।
CG/AP/DM
(Visitor Counter : 90
জলশক্তি মন্ত্রক
গ্রামীণ এলাকায় কঠিন ও তরল বর্জ্য ব্যবস্থাপনা
নতুন দিল্লি, ২৮ মার্চ, ২০২২
স্বচ্ছ ভারত মিশন - এর দ্বিতীয় পর্যায় অনুযায়ী ২০২০-২১ থেকে ২০২৪-২৫ সময়কালের মধ্যে সারা দেশজুড়ে বর্জ্য ব্যবস্থাপনা পরিচালনা করা হচ্ছে। এর মাধ্যমে সমস্ত গ্রামে উন্মুক্ত স্থানে মল ত্যাগ বন্ধ করতে উদ্যোগ নেওয়া হয়েছে। সেইসঙ্গে কঠিন ও তরল বর্জ্য ব্যবস্থাপনা করা হয়েছে। ইন্ট্রিগেটেড ম্যানেজমেন্ট ইনফরমেশন সিস্টেম- এর মাধ্যমে রাজ্যগুলি এ বিষয়ে তাদের তথ্য জানিয়েছেন।
স্বচ্ছ ভারত মিশন একটি চাহিদাপূর্ণ প্রকল্প। এই প্রকল্পে অবশ্য রাজ্য এবং কেন্দ্রশাসিত অঞ্চল গুলির জন্য নির্দিষ্ট কোন তহবিল বরাদ্দ করা হয় না। তবে কেন্দ্রীয় সরকার আর্থিকভাবে সহায়তা প্রদান করে।
দেশে পশ্চিমবঙ্গ সহ ৩৪ টি রাজ্যের ৬,০২,১০৫ টি গ্রামের মধ্যে ৫৭,২৭৩ টি গ্রাম সলিড ওয়েস্ট ম্যানেজমেন্ট বা কঠিন বর্জ্য ব্যবস্থাপনার আওতায় আনা হয়েছে। অন্যদিকে, ৩১,৮২২ টি গ্রামকে লিকুইড ওয়েস্ট ম্যানেজমেন্ট বা তরল ব্যবস্থাপনার অধীনে নিয়ে আসা হয়েছে।
বিগত তিন বছরে পশ্চিমবঙ্গ সহ দেশের ৩৪ টি রাজ্যের জন্য স্বচ্ছ ভারত অভিযানে ২০১৮-১৯ আর্থিক বছরের কেন্দ্রীয় সরকারের বরাদ্দ অর্থের পরিমাণ ২১৪৯৩.১৩ কোটি টাকা। ২০১৯-২০ সালে এই পরিমাণ ১০৯৯২.২৮ কোটি টাকা। ২০২০-২১ সালে বরাদ্দ অর্থের পরিমাণ ৩৮৯২.১৭ কোটি টাকা।
আজ রাজ্যসভায় এক লিখিত প্রশ্নের জবাবে জল শক্তি মন্ত্রকের প্রতিমন্ত্রী শ্রী প্রহ্লাদ সিং প্যাটেল এই তথ্য জানিয়েছেন।
CG/ SB
(Visitor Counter : 512
সড়কপরিবহণওমহাসড়কমন্ত্রক
শ্রী নীতীন গড়করি, কোভিড – ১৯ মহামারীর সময় জনসাধারণের সুবিধার্থ আন্তঃরাজ্য সীমান্তে অত্যাবশক পণ্য বহণকারী ট্রাক / লরি চলাচলের জন্য অবিলম্বে প্রয়োজনীয় ব্যবস্থা গ্রহণ করতে বলেছেন
নতুন দিল্লি, ২৮ এপ্রিল, ২০২০
কেন্দ্রীয় সড়ক পরিবহণ ও মহাসড়ক এবং অতিক্ষুদ্র, ক্ষুদ্র ও মাঝারি শিল্পদ্যোগী মন্ত্রী, শ্রী নিতীন গড়করি, ট্রাক এবং লরিগুলিকে আন্তঃরাজ্য সীমান্তে স্বাভাবিক চলাচলের উদ্দেশে সব রাজ্য ও কেন্দ্রশাসিত অঞ্চলকে অবিলম্বে প্রয়োজনীয় ব্যবস্থা গ্রহণের পরামর্শ দিয়েছেন। এর ফলে দেশের বিভিন্ন প্রান্তে নির্বিঘ্নে অত্যাবশক পণ্য সরবরাহ করা সম্ভব হবে। কোভিড – ১৯ এর সময় লকডাউনের মধ্যে জনজীবন স্বাভাবিক রাখতে ট্রাক এবং লরি চলাচল অত্যন্ত গুরুত্বপূর্ণ বলে তিনি উল্লেখ করেন। বিভিন্ন রাজ্য এবং কেন্দ্রশাসিত অঞ্চলের পরিবহণ মন্ত্রীদের সঙ্গে ভিডিও কনভারেন্সের মাধ্যমে তিনি স্থানীয় ও জেলা প্রশাসনকে এই ধরনের গাড়ী না আটকানোর জন্য উদ্যোগী হতে বলেন। একই সঙ্গে তিনি যথাযথ শারীরিক দূরত্ব বজায় রেখে, মাস্ক পরে, হ্যান্ড স্যানিটাইজার ব্যবহারের জন্য ড্রাইভার এবং ক্লিনারদের পরামর্শ দেন।
মন্ত্রী বলেন, পরিবহণ সংক্রান্ত সমস্যার সমাধানের জন্য তাঁর মন্ত্রক, একটি হেল্পলাইন নম্বর চালু করেছে। এই বৈঠকে সড়ক পরিবহণ এবং মহাসড়ক দপ্তরের প্রতিমন্ত্রী, অবসরপ্রাপ্ত জেনারেল ভি. কে. সিং উপস্থিত ছিলেন। বৈঠকে মিজোরাম, হিমাচলপ্রদেশ এবং অরুনাচলপ্রদেশের মুখ্যমন্ত্রীরা ছাড়াও বিভিন্ন রাজ্যের পরিবহণ ও পূর্তমন্ত্রী এবং উপমুখ্যমন্ত্রী যোগ দেন। সড়ক পরিবহণ ও মহাসড়ক মন্ত্রকের সচিব ছাড়াও উচ্চপদস্থ আধিকারিক এবং জাতীয় মহাসড়ক কর্তৃপক্ষ ও এনএইচআইডিসিএল-এর আধিকারিকরা বৈঠকে উপস্থিত ছিলেন।
শ্রী গড়করি বলেন, জাতীয় সড়ক নির্মাণের পরিমাণ বর্তমান অবস্থা থেকে আরো ২ – ৩ গুণ বেশি বাড়াতে হবে। তিনি সমস্ত রাজ্য এবং কেন্দ্রশাসিত অঞ্চলকে দ্রুত জমি অধিগ্রহণ করতে বলেন। এই খাতে যে ২৫,০০০ কোটি টাকা বরাদ্দ করা হয়েছিল, তিনি সেই অর্থ ব্যবহারে পরামর্শ দেন।
ভারতের অর্থনীতিকে ৫ লক্ষ কোটি মার্কিন ডলারের সমতুল অর্থনীতিতে পরিণত করার লক্ষ্যে দেশে আর্থিক উন্নয়ন ত্বরান্বিত করার ওপর মন্ত্রী গুরুত্ব দেন। তিনি বলেন, আমাদের অর্থনীতির মেরুদন্ডই হল পরিবহণ ব্যবস্থা এবং তার পরিকাঠামো।
শ্রী গড়করি, রাজ্যগুলির পরিবহণ মন্ত্রীদের গ্রামীণ এলাকায় ২ চাকা এবং ৩ চাকার অ্যাপ ভিত্তিক গাড়ি চালানোর ব্যবস্থা করার পরামর্শ দেন। যার ফলে কৃষক সম্প্রদায়ের যেমন সুবিধে হবে, সেরকম নতুন কর্মসংস্থানেরও সৃষ্টি হবে।
দপ্তরের প্রতিমন্ত্রী, অবসরপ্রাপ্ত জেনারেল, ভি. কে. সিং, বিভিন্ন প্রকল্প রূপায়নে রাজ্য ও কেন্দ্রশাসিত অঞ্চলগুলিকে একযোগে কাজ করতে বলেন। এই ভিডিও কনফারেন্সে জানানো হয়েছে, লকডাউনের মধ্যেও বিভিন্ন প্রকল্পের কাজ এগিয়ে চলেছে। ১৩১৫টি প্রকল্পের ৫,৮৯,৬৪৮ কোটি টাকা ব্যয় করে ৪৯,২৩৮ কিলোমিটার সড়ক নির্মাণের কাজ হচ্ছে। এর মধ্যে ৮১৯টি প্রকল্পের ৩,০৬,২৫০ কোটি টাকার ৩০,৩০১ কিলোমিটার রাস্তার কাজে বিলম্ব হচ্ছে। বৈঠকে বিভিন্ন প্রকল্প বাস্তবায়নে জমি অধিগ্রহণ এবং পরিবেশ দপ্তরের ছাড়পত্র পাওয়ার ক্ষেত্রে যে সমস্যাগুলো দেখা দিচ্ছে, তা নিয়েও আলোচনা হয়।
(CG/CB/SFS
প্রতিরক্ষামন্ত্রক
ভারতীয় নৌবাহিনী তাদের দায়িত্বে অবিচল থেকে লড়াইয়ের জন্য প্রস্তুত
নতুন দিল্লি, ১৮ এপ্রিল, ২০২০
মুম্বাইয়ের উপকূলে থাকা নৌবাহিনীর আই এন এস অ্যাংরি জাহাজে থাকা ২৬ জন নাবিকের শারীরিক পরীক্ষায় কোভিড-19 পসিটিভ ধরা পড়ায় তাদের পৃথকভাবে রাখা হয়েছে। এ ছাড়া নৌবাহিনীর কোনো জাহাজ,সাবমেরিন বা বিমান কেন্দ্রে এখনো পর্যন্ত কারোর শরীরে এই সংক্রমণ ধরা পড়েনি। বর্তমানে আমাদের নৌবাহিনী তাদের সব সম্ভার নিয়ে তৈরি রয়েছে এবং নিজেদের লক্ষ্যে অবিচল রয়েছে। বাহিনীর সমস্ত নেটওয়ার্ক এবং উপগ্রহগুলি চূড়ান্ত ভাবে সক্রিয় রয়েছে। ভারতীয় নৌবাহিনী যে কোনো ধরনের প্রতিকূলতার মোকাবিলায়ও প্রস্তুত রয়েছে। দেশ যখন এই অতিমারীর কবলে,তখন নৌবাহিনীও দেশের এই লড়াইতে সামিল হতে প্রস্তুত। পাশাপাশি ভারত মহাসাগর অঞ্চলে আমাদের প্রতিবেশী দেশগুলিকে সাহায্য করতেও প্রস্তুত রয়েছে বলে বাহিনীর পক্ষ থেকে জানানো হয়েছে।
নৌবাহিনীর জাহাজ,সাবমেরিন এবং বিমান,বিশাল সামুদ্রিক অঞ্চলে তাদের নজরদারি অব্যাহত রেখেছে। পূর্বের মালাকা জল প্রণালী থেকে পশ্চিমের বব-এল-মন্দেব পর্যন্ত টহলদারি চলছে।পাশাপাশি এডেন উপসাগরীয় অঞ্চলে জলদস্যুদের হাত থেকে বাণিজ্য তরীগুলি রক্ষা করার সংকল্প নিয়ে ভারতীয় নৌবাহিনী নজরদারি চালিয়ে যাচ্ছে।
উল্লেখ্য,গত ৭ই এপ্রিল নৌবাহিনীর একজন নাবিকের শরীরে করোনা ভাইরাস সংক্রমণ ধরা পড়ে। তারপরই পশ্চিম নৌ কমান্ডের পক্ষ থেকে ব্যাপক হারে পরীক্ষা শুরু করা হয়। নাবিকদের শারীরিক পরীক্ষা দ্রুত করার ব্যবস্থা করা হলে কোভিড-19 সংক্রমণের হদিস পাওয়া যায়। এই সমস্ত সংক্রমিত নাবিকদের আই এন এইচ এস অশ্বিনী জাহাজে বিশেষ চিকিৎসার ব্যবস্থা করে বিশেষজ্ঞ চিকিৎসকদের নজরদারিতে রাখা হয়।
নাবিকদের শরীরে কোভিড-19 সংক্রমণের হদিস পাওয়ার পর থেকেই গোটা ইউনিট বন্ধ করে দেওয়া হয়েছে। সংক্রমিত অঞ্চল এবং তার সংলগ্ন এলাকায় একাধিকবার জীবাণুমুক্ত করার কাজ চালানো হয়।পাশাপাশি সংক্রমণ যাতে ছড়িয়ে না পড়ে সেজন্য যাবতীয় ব্যবস্থা গ্রহন করা হয়।
নৌবাহিনীর ঐ চত্বরের অন্যান্য অংশে কঠোর ভাবে লকডাউন বিধিনিষেধ বলবৎ করা হয়েছে। সুরক্ষার দিকে নজর রেখে সংক্রমিত নাবিকদের পরিবারের সদস্যদের এবং সন্দেহজনক ব্যক্তিদের কোয়ারেন্টাইনে পাঠানো হয়েছে। পাশাপাশি ওই অঞ্চলের সমস্ত বাড়িতে বাড়িতে গিয়ে তথ্য সংগ্রহের কাজ চালানো হচ্ছে।
একইসঙ্গে নৌবাহিনীর সমুদ্র এবং উপকূলবর্তী নিরাপত্তা ব্যবস্থা অব্যাহত রয়েছে। বাহিনীর যে সব যুদ্ধ জাহাজ এখন দায়িত্বে রয়েছে,সেখানে কোনো নাবিক যদি অসুস্থ হয়ে পড়েন তাহলে তাকে ১৪ দিনের বাধ্যতামূলক কোয়ারেন্টাইনে রাখার নির্দেশ দেওয়া হয়েছে। এক্ষেত্রে বন্ধু প্রতিবেশী দেশগুলির সাহায্য নেওয়ার পরামর্শ দেওয়া হয়েছে।
দেশবাসীর ব্যবহারের জন্য ইতিমধ্যেই মুম্বাই,গোয়া,কোচি এবং বিশাখাপত্তনমের নৌবাহিনীর চত্বরে একাধিক কোয়ারিন্টাইন শয্যার ব্যবস্থা করা হয়েছে। গত সপ্তাহে ইরান থেকে ফেরা ৪৪ জন তীর্থযাত্রীদের একটি দলকে মুম্বাইতে নৌবাহিনীর এক কোয়ারিন্টাইন কেন্দ্রে রাখা হয়।কেন্দ্র শাসিত অঞ্চল লাদাখ,জম্মু ও কাশ্মীরের বাসিন্দাদের ঐ তীর্থযাত্রী দলটি সুস্থ হয়ে বাড়ী ফিরে যান। ভারতীয় নৌবাহিনীর পক্ষ থেকে তারা যে পরিষেবা পেয়েছেন তাতে তারা সন্তোষ প্রকাশ করেন।নৌবাহিনীর বিমান গুলি অত্যাবশ্যক পণ্য পরিবহনে এবং আধিকারিকদের চলাচলে গুরুত্বপূর্ণ ভূমিকা পালন করে চলেছে।
ভারতীয় নৌবাহিনী তাদের অভিজ্ঞতা অন্য দেশের নৌবাহিনীর সঙ্গে আদানপ্রদানের প্রক্রিয়াও চালিয়ে যাচ্ছে।
কোভিড-19 সংক্রমণ প্রতিরোধে ভারতীয় নৌবাহিনী বদ্ধপরিকর একই সঙ্গে সামুদ্রিক কোনো চ্যালেঞ্জের মোকাবিলায় সদা প্রস্তুত বলে জানানো হয়েছে।
(CG/PPM
প্রধানমন্ত্রীরদপ্তর
প্রধানমন্ত্রী ২৮শে জানুয়ারি কারিয়াপ্পা গ্রাউন্ডে এনসিসি র্যালিতে ভাষণ দেবেন
নতুনদিল্লি, ২৭শে জানুয়ারি, ২০২১
প্রধানমন্ত্রী শ্রী নরেন্দ্র মোদী ২৮শে জানুয়ারি নতুনদিল্লির কারিয়াপ্পা গ্রাউন্ডে জাতীয় সমর শিক্ষার্থী বাহিনীর  র্যালিতে বক্তব্য রাখবেন। এই অনুষ্ঠানে প্রতিরক্ষা মন্ত্রী, চিফ অফ ডিফেন্স স্টাফ ও তিন বাহিনীর প্রধান উপস্থিত থাকবেন।
প্রধানমন্ত্রী এনসিসির কন্টিনজেন্টদের কুচকাওয়াজে অভিবাদন গ্রহণ করবেন। এ ছাড়া একটি সাংস্কৃতিক অনুষ্ঠান তাঁর সামনে পরিবেশিত হবে।
কৃষিমন্ত্রক
আখ চাষের উৎপাদন
নয়াদিল্লি, ১২ ডিসেম্বর, ২০১৮
দেশে আখ চাষের মোট উৎপাদন জমির পরিমাণ ৪৮ লক্ষ ৮৪ হাজার হেক্টর। ২০১৫-১৬ অর্থবর্ষে এই চাষের জন্য স্বাভাবিক কৃষিকাজের জমির বাইরেও আরও ৪৯ লক্ষ ২৭ হাজার হেক্টর জমি নির্ধারণ করা হয়। ২০১৭-১৮ সালে এই পরিমাণ হয় ৪৭ লক্ষ ৩২ হাজার হেক্টর।
আখ চাষের জন্য এই জমিগুলি কৃষকের পছন্দের ওপর নির্ভর করে। অন্যান্য ফসল চাষ না করে, জলসেচের সুবিধা ও জলবায়ুর অনুকূল পরিস্থিতিতে এবং যথাযথ সম্পদ থাকলে কৃষকরা ঐ জমিগুলিতে আখ চাষ করতে পারেন। আখ চাষের উন্নয়নের জন্য জাতীয় খাদ্য নিরাপত্তা মিশনের আওতায় এক বিশেষ কর্মসূচি গ্রহণ করা হয়েছে। এতে প্রযুক্তির ব্যবহার এবং কৃষকদের প্রশিক্ষণে গুরুত্ব দেওয়া হয়। রাজ্যগুলিও আখ চাষিদের জাতীয় কৃষি বিকাশ যোজনার আওতায় সাহায্য দিতে পারে।
পশ্চিমবঙ্গে, ২০১৭-১৮ সালে মোট ১৬.৭ হেক্টর জমিতে আখ চাষ করা হচ্ছে।
কৃষি ও কৃষককল্যাণ দপ্তরের প্রতিমন্ত্রী শ্রী গজেন্দ্র সিং শেখাওয়াত আজ সংসদে এই তথ্য জানান।
SSS/PM/DM
(Visitor Counter : 50
স্বাস্থ্যওপরিবারকল্যাণমন্ত্রক
সারা দেশে ৫.৫ কোটিরও বেশি টিকাকরণ
দেশে গত ২৪ ঘণ্টায় ২৩ লক্ষেরও বেশি টিকার ডোজ দেওয়া হয়েছে
মহারাষ্ট্র, পাঞ্জাব, কর্ণাটক, ছত্তিশগড় ও গুজরাটে দৈনিক আক্রান্তের সংখ্যা বাড়ছে
নয়াদিল্লি, ২৬ মার্চ ২০২১
দেশে কোভিড টিকাকরণ অভিযানের আওতায় আজ সকাল ৭টা পর্যন্ত প্রাথমিক তথ্য অনুযায়ী ৫ কোটি ৫৫ লক্ষ ৪ হাজার ৪৪০টি টিকার ডোজ দেওয়া হয়েছে। এর মধ্যে ৮০ লক্ষ ৩৪ হাজার ৫৪৭ জন স্বাস্থ্য কর্মী প্রথম ডোজ, ৫১ লক্ষ ৪ হাজার ৩৯৮ জন স্বাস্থ্য কর্মী টিকার দ্বিতীয় ডোজ পেয়েছেন। করোনার বিরুদ্ধে লড়াইয়ে অগ্রভাগে থাকা ৮৫ লক্ষ ৯৯ হাজার ৯৮১ জন কর্মী প্রথম ডোজ ও ৩৩ লক্ষ ৯৮ হাজার ৫৭০ জন কর্মী দ্বিতীয় ডোজ পেয়েছেন। এছাড়াও, নির্দিষ্ট কয়েকটি উপসর্গবিশিষ্ট ৪৫ বছরের বেশি বয়সী ৫৫ লক্ষ ৯৯ হাজার ৭২২ জন সুফলভোগী এবং ৬০ বছরের বেশি বয়সী ২ কোটি ৪৭ লক্ষ ৬৭ হাজার ১৭২ জন সুফলভোগী প্রথম ডোজ পেয়েছেন।
দেশের ৮টি রাজ্যে কোভিড টিকাকরণের হার ৬০ শতাংশ। টিকাকরণ অভিযানের ৬৯তম দিনে  ২৩ লক্ষ ৫৮ হাজার ৭৩১টি টিকার ডোজ দেওয়া হয়েছে। এর মধ্যে ২১ লক্ষ ৫৪ হাজার ৯৩৪ জন সুফলভোগী প্রথম ডোজ ও ২ লক্ষ ৩ হাজার ৭৯৭ জন সুফলভোগী দ্বিতীয় ডোজ পেয়েছেন। দেশে গত ২৪ ঘণ্টায় ১০টি রাজ্যে টিকাকরণের হার প্রায় ৭০ শতাংশ।
মহারাষ্ট্র, পাঞ্জাব, কর্ণাটক, ছত্তিশগড় ও গুজরাটে দৈনিক আক্রান্তের ঘটনা বাড়ছে। দেশে গত ২৪ ঘণ্টায় ৫৯ হাজার ১১৮ জন আক্রান্ত হয়েছেন। এর মধ্যে মহারাষ্ট্রেই আক্রান্ত হয়েছেন সর্বাধিক ৩৫ হাজার ৯৫২ জন। পাঞ্জাবে আক্রান্তের সংখ্যা ২ হাজার ৬৬১। কর্ণাটকে আক্রান্ত হয়েছেন ২ হাজার ৫২৩ জন। দেশের ১০টি রাজ্যে দৈনিক-ভিত্তিতে আক্রান্তের সংখ্যা ক্রমবর্ধমান।
দেশে সুস্পষ্টভাবে করোনায় আক্রান্তের সংখ্যা ফেব্রুয়ারি মাসের মাঝামাঝি সর্বনিম্ন স্তরে পৌঁছনোর পর এখন তা বাড়ছে। আজ এই সংখ্যা দাঁড়িয়েছে ৪ লক্ষ ১২১ হাজার ৬৬। তবে, গত ২৪ ঘণ্টায় সুস্পষ্টভাবে আক্রান্তের সংখ্যা ২৫ হাজার ৮৭৪টি কমেছে। মহারাষ্ট্র, কেরল ও পাঞ্জাব – এই তিনটি রাজ্যে আক্রান্তের হার ৭৩.৬৪ শতাংশ।
দেশে আজ করোনায় সুস্থতার সংখ্যা দাঁড়িয়েছে ১ কোটি ১২ লক্ষ ৬৪ হাজার ৬৩৭। জাতীয় স্তরে সুস্থতার হার ৯৫.০৯ শতাংশ। গত ২৪ ঘণ্টায় সুস্থ হয়েছেন ৩২ হাজার ৯৮৭ জন।
দেশে গত ২৪ ঘণ্টায় করোনায় ২৫৭ জনের মৃত্যু হয়েছে। এর মধ্যে ৬টি রাজ্যে মৃত্যু হার ৭৮.৬ শতাংশ। কেবল মহারাষ্ট্রেই মারা গেছেন ১১১ জন এবং পাঞ্জাবে মৃত্যু হয়েছে ৪৩ জনের।
দেশের ১৪টি রাজ্য ও কেন্দ্রশাসিত অঞ্চলে গত ২৪ ঘণ্টায় করোনায় মৃত্যুর খবর নেই। এই রাজ্য/কেন্দ্রশাসিত অঞ্চলগুলির মধ্যে রয়েছে – রাজস্থান, জম্মু ও কাশ্মীর, ঝাড়খন্ড, ওডিশা, লাক্ষাদ্বীপ, সিকিম, লাদাখ, মনিপুর, ত্রিপুরা, মিজোরাম, আন্দামান ও নিকোবর দ্বীপপুঞ্জ প্রভৃতি।
সংস্কৃতিমন্ত্রক
শ্রী প্রলহাদ সিং প্যাটেলের কুতুব মিনারের আলোকসজ্জা উদ্বোধন
নতুনদিল্লী, ১ সেপ্টেম্বর, ২০১৯
কেন্দ্রীয় সংস্কৃতি ও পর্যটন প্রতিমন্ত্রী শ্রী প্রলহাদ সিং প্যাটেল শণিবার নতুনদিল্লীতে ঐতিহাসিক কুতুব মিনার স্থাপত্যের এলইডি আলোকসজ্জার উদ্বোধন করলেন। এর ফলে সূর্যাস্তের পরও দ্বাদশ শতকের এই স্মারকটির স্থাপত্যের নিদর্শন দেখা যাবে।
এই উপলক্ষে আয়োজিত অনুষ্ঠানে শ্রী প্যাটেল বলেন, ভারতীয় সংস্কৃতির প্রকৃত প্রতিফলন এই কুতুব মিনার চত্বর, যা যুগযুগ ধরে ইতিহাসের সাক্ষী। তিনি আরো বলেন , প্রধানমন্ত্রী শ্রী নরেন্দ্র মোদী আগামী পাঁচ বছরে দেশী এবং বিদেশী পর্যটকের সংখ্যা দ্বিগুণ করার লক্ষ্যমাত্রা ধার্য করেছেন। দেশের ঐতিহাসিক স্মারকগুলির স্থাপত্যকলার আড়ম্বর, প্রকাশ করার জন্য ভারতের প্রত্নতত্ত্ব সর্বেক্ষণ দিল্লীর গুরুত্বপূর্ণ স্মারকগুলিকে আলোক মালায় সাজানোর উদ্যোগ নিয়েছে। এর আগে এই কাজ করা হয়েছে লালকেল্লায়, হুমায়ূনের সমাধিতে, পুরোন কেল্লায় এবং সফদরজঙের সমাধিস্থলে।
দর্শকরা যাতে আরো বেশি করে এগুলি দেখতে আসতে পারেন, সেই লক্ষ্যে লালকেল্লা, সফদরজঙ এবং হুমায়ূনের সমাধিস্থলে ঢোকার সময় বাড়িয়ে করা হয়েছে রাত নয়টা পর্যন্ত। কুতুব মিনার খোলা থাকছে রাত ১০টা পর্যন্ত।
সংস্কৃতি মন্ত্রক সুত্রে জানানো হয়েছে, যে সব পর্যটক কুতুব মিনার দেখার জন্য অনলাইনে টিকিট কাটবেন অথবা কিউআর কোড স্ক্যান করে টিকিটের দাম মেটাবেন, তাঁরা টিকিটের মূল্যের উপর ছাড় পাবেন। এক্ষেত্রে ভারতীয় দর্শকদের ক্ষেত্রে নির্ধারিত ৪০ টাকার বদলে ৩৫টাকা আর বিদেশী দর্শকরা ৬০০ টাকার পরিবর্তে ৫৫০টাকা দেবেন।
CG/CB
(Visitor Counter : 72
জাহাজচলাচলমন্ত্রক
ভারতের কলকাতার শ্যামাপ্রসাদ মুখার্জী বন্দর এবং বাংলাদেশের মংলা বন্দরের মধ্যে এক জাহাজ থেকে অন্য জাহাজে এলপিজি স্থানান্তর
কলকাতা, ২০ মার্চ, ২০২২
কলকাতার শ্যামাপ্রসাদ মুখার্জী বন্দর শনিবার ১৯শে মার্চ দেশে পণ্য পরিবহণের ক্ষেত্রে নতুন এক ইতিহাস রচনা করলো। এই বন্দরে একটি জাহাজ থেকে অন্য জাহাজে এলপিজি স্থানান্তর করা হয়। এই জাহাজটি বাংলাদেশের মংলা বন্দরে এপিজি পরিবহণ করবে। এর ফলে দুই দেশের দ্বিপাক্ষিক সম্পর্কের নতুন একটি অধ্যায় সংযোজিত হল এবং কলকাতা বন্দর ও মংলা বন্দরের মধ্যে যোগাযোগ বাড়লো।
হলদিয়ায় এলপিজি সহ অন্যান্য তরলীকৃত পণ্য সামগ্রী এক জাহাজ থেকে অন্য জাহাজে সফলভাবে স্থানান্তর করার পর মেসার্স পেস মেরিন সলিউশন প্রাইভেট লিমিটেড গত অক্টোবর-নভেম্বর মাসে কলকাতার শ্যামাপ্রসাদ মুখার্জী বন্দরেও এই সুবিধা শুরু করার প্রস্তাব দেয়। কলকাতার সীমাশুল্ক দপ্তর এক্ষেত্রে ইতিবাচক ভূমিকা পালন করেছে।
রাজস্ব বিভাগ থেকে প্রয়োজনীয় ছাড়পত্র পাওয়ার পর ১৯শে মার্চ স্যান্ডহেড থেকে ভিএলজিসি এমটি মিউরা জাহাজটি, সেন্না-৭ বার্জে এলপিজির উপাদান স্থানান্তর করে। এমটি মিউরা শ্রীলঙ্কার ত্রিঙ্কোমালি থেকে ১১ হাজার ৬৬৬ মেট্রিক টন প্রোপেন এবং ৩২ হাজার ৮৪৮ মেট্রিক টন বিউটেন পরিবহণ করেছে। এখন সেন্না-৭ এই এপিজি মংলা বন্দরে নিয়ে যাবে।
শ্যামাপ্রসাদ মুখার্জী বন্দরের চেয়ারম্যান শ্রী বিনীত কুমার সফলভাবে এই কাজটি সম্পাদন করার জন্য সংশ্লিষ্ট সকলকে ধন্যবাদ জানিয়েছেন।
CG/CB/SB
(Visitor Counter : 11
প্রতিরক্ষামন্ত্রক
প্রতিরক্ষা গবেষণা ও উন্নয়ন সংস্থা আকাশ- নিউ জেনারেশন ক্ষেপণাস্ত্র সাফল্যের সাথে উৎক্ষেপণ করেছে
নতুন দিল্লি, ২৩ জুলাই, ২০২১
প্রতিরক্ষা গবেষণা ও উন্নয়ন সংস্থা, ডিআরডিও আজ সকাল ১১-৪৫ মিনিটে ওড়িশার চাঁদিপুর থেকে সাফল্যের সাথে আকাশ- নিউ জেনারেশন ক্ষেপণাস্ত্র উৎক্ষেপণ করেছে।
উচ্চগতির এই ক্ষেপণাস্ত্রটি বায়ুর লক্ষ্যে উৎক্ষেপণ করা হয়। এটি সম্পূর্ণ দেশীয় ভাবে তৈরি ক্ষেপণাস্ত্র, যা লক্ষ্যবস্তু ভেদ করতে অব্যর্থ।
প্রতিরক্ষা মন্ত্রকের পক্ষ থেকে জানানো হয়েছে যে, দ্রুত গতির বিমান হামলার বিরুদ্ধে এই ক্ষেপণাস্ত্র কাজ করবে। এই ক্ষেপণাস্ত্রের মধ্যে মাল্টিফাংশন রাডার থেকে শুরু করে কমান্ড, নিয়ন্ত্রণ ও যোগাযোগ সহ একাধিক ব্যবস্থা রয়েছে। যে কোন আবহাওয়ায় এটি ব্যবহার করা যাবে।
প্রতিরক্ষামন্ত্রী রাজনাথ সিং ডিআরডিও এবং ভারতীয় বায়ুসেনাকে অভিনন্দন জানিয়েছেন। মাত্র তিন দিনের ব্যবধানে দ্বিতীয় ক্ষেপণাস্ত্র উৎক্ষেপণ করায় ডিআরডিও এবং ভারতীয় বিমানবাহিনীর তিনি প্রশংসা করেন।
CG/SB
(Visitor Counter : 160
অর্থমন্ত্রক
কেন্দ্রীয় অর্থমন্ত্রী আগামীকাল গান্ধীনগরে গিফট সিটিতে এক আলোচনাসভায় সচিবদের নিয়ে গঠিত দলের নেতৃত্ব দেবেন
নতুন দিল্লি, ১৯ নভেম্বর, ২০২১
কেন্দ্রীয় অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন আগামীকাল  গান্ধীনগরে গিফট সিটিতে ভারতের প্রথম আন্তর্জাতিক আর্থিক পরিষেবা কেন্দ্রের উন্নয়ন ও অগ্রগতির বিভিন্ন বিষয় নিয়ে এক আলোচনাসভায় যোগ দেবেন। এই সভায় বিভাগীয় দুই প্রতিমন্ত্রী শ্রী পঙ্কজ চৌধুরী ও ডাঃ ভগবত কৃষ্ণরাও কারাড উপস্থিত থাকবেন। আলোচনাসভায় ভারতীয় কর্পোরেট সংস্থাগুলির জন্য গ্লোবাল ফিনান্সিয়াল সার্ভিসের প্রবেশদ্বার হিসেবে ইন্টারন্যাশনাল ফিনান্সিয়াল সার্ভিস সেন্টারের ভূমিকা নিয়ে আলোচনা হবে। গ্লোবাল ফিনান্সিয়াল বিজনেস আকৃষ্ট করার পাশাপাশি আর্থিক প্রযুক্তির এক আন্তর্জাতিক হাব হিসেবে এই কেন্দ্রটি গড়ে তোলা নিয়েও মতবিনিময় হবে। কেন্দ্রীয় অর্থমন্ত্রী গিফট সিটিতে বিভিন্ন গুরুত্বপূর্ণ পরিকাঠামোগত সুযোগ-সুবিধা ঘুরে দেখবেন এবং একাধিক অংশীদার / সংস্থার সঙ্গে মতবিনিময় করবেন। গিফট সিটিকে ভারতের অগ্রণী আর্থিক পরিষেবা কেন্দ্র হিসেবে গড়ে তোলার লক্ষ্যে কেন্দ্রীয় সরকার যে প্রয়াস গ্রহণ করেছে অর্থমন্ত্রীর এই সফর সেদিক থেকে অত্যন্ত তাৎপর্যপূর্ণ। গিফট সিটির সার্বিক উন্নয়নের লক্ষ্যে বিভিন্ন রণকৌশল নিয়েও সভায় আলোচনা হবে। আত্মনির্ভর ভারত গঠনের অঙ্গিকারকে বিবেচনায় রেখে অন্যান্য দেশে আর্থিক পরিষেবা সংক্রান্ত কাজকর্ম প্রসারের ক্ষেত্রে গিফট সিটি আগামীদিনে বড় ভূমিকা নিতে চলেছে।
CG/BD/AS/
(Visitor Counter : 143
নির্বাচনকমিশন
রাষ্ট্রপতি নির্বাচন, ২০২২
নয়াদিল্লি, ১৬ জুন, ২০২২
১৫ জুন, ২০২২ – এ গেজেট অফ ইন্ডিয়া এক্সট্রাঅর্ডিনারিতে প্রকাশিত এক বিজ্ঞপ্তিতে ২০২২-এর রাষ্ট্রপতি নির্বাচনের জন্য নির্বাচন কমিশন নিম্নলিখিত সময়সীমা প্রকাশ করেছে।
ক) মনোনয়ন দাখিলের শেষ তারিখ ২৯ জুন, ২০২২
খ) মনোনয়ন পরীক্ষার তারিখ ৩০ জুন, ২০২২
গ) প্রার্থীপদ প্রত্যাহারের শেষ তারিখ ২ জুলাই, ২০২২ এবং
ঘ) নির্বাচনের তারিখ  ১৮ জুলাই, ২০২২
১৩ জুন, ২০২২ – এ প্রকাশিত অপর একটি বিজ্ঞপ্তিতে নির্বাচন কমিশন, ২০২২ – এর রাষ্ট্রপতি নির্বাচনের জন্য রিটার্নিং অফিসার হিসাবে রাজ্যসভার সেক্রেটারি জেনারেল শ্রী পি সি মোদীকে নিয়োগ করেছে। সহকারী রিটার্নিং অফিসার হিসাবে আছেন শ্রী মুকুল পান্ডে, অফিসার অন স্পেশাল ডিউটি এবং শ্রী সুরেন্দ্র কুমার ত্রিপাঠী; রাজ্যসভার সচিবালয়ের যুগ্মসচিব এবং চিফ ভিজিল্যান্স অফিসার।
রাষ্ট্রপতি ও উপ-রাষ্ট্রপতি নির্বাচন আইন, ১৯৭৪ – এর ৩ নম্বর ধারানুযায়ী রিটার্নিং অফিসার ১৫ জুন, ২০২২ – এ একটি সরকারি বিজ্ঞপ্তিতে জানিয়েছেন:
১) ২৯ জুন, ২০২২ সকাল ১১টা থেকে দুপুর ৩টের মধ্যে কোনও প্রার্থীর মনোনয়নপত্র প্রার্থী নিজে অথবা তাঁর কোনও প্রস্তাবক নিম্ন স্বাক্ষরকারীর অফিসে  জমা দেবেন। যদি কোনও কারণে নিম্ন স্বাক্ষরকারী অনুপস্থিত থাকেন, তা হলে সহকারী রিটার্নিং অফিসার শ্রী মুকুল পান্ডে বা শ্রী সুরেন্দ্র কুমার ত্রিপাঠীর কাছে জমা দেবেন।
২) প্রত্যেক মনোনয়নপত্রে প্রার্থী যে লোকসভা নির্বাচনী কেন্দ্রে ভোটার হিসাবে নথিভুক্ত, সেখানকার ভোটার তালিকার একটি সার্টিফায়েড কপি সংযুক্ত থাকতে হবে।
৩) প্রত্যেক প্রার্থীকে ১৫ হাজার টাকা জমা দিতে হবে। এই টাকা নগদে মনোনয়নপত্র জমা দেওয়ার সময় রিটার্নিং অফিসারের হাতেও দেওয়া যেতে পারে। অথবা, তার আগেই রিজার্ভ ব্যাঙ্ক বা কোনও সরকারি ট্রেজারিতে জমা দেওয়া যেতে পারে। সেক্ষেত্রে টাকা জমা দেওয়ার রশিদ মনোনয়নপত্রের সঙ্গে সংযুক্ত করতে হবে।
৪) মনোনয়নপত্র উপরিউক্ত অফিস থেকে উপরিউক্ত সময়ে সংগ্রহ করা যেতে পারে।
৫) মনোনয়নপত্র গ্রাহ্য হলে তা কমিটি রুম নম্বর – ৬২, ফার্স্ট ফ্লোর, পার্লামেন্ট হাউস, নতুন দিল্লিতে ৩০ জুন, ২০২২ সকাল ১১টায় খুঁটিয়ে দেখা হবে।
৬) মনোনয়নপত্র প্রত্যাহারের নোটিশ প্রার্থী নিজে বা তাঁর কোনও প্রস্তাবক ২ জুলাই, ২০২২ দুপুর ৩টের আগে নিম্ন স্বাক্ষরকারীর অফিসে পৌঁছে দেবেন। প্রস্তাবকের ক্ষেত্রে, তাঁকে এই দায়িত্ব দেওয়া হচ্ছে – এই মর্মে প্রার্থীকে চিঠি লিখে জানাতে হবে।
৭) যদি নির্বাচনের প্রশ্ন ওঠে, তা হলে ভোটাভুটি হবে সোমবার ১৮ জুলাই, ২০২২ সকাল ১০টা থেকে বিকেল ৫টার মধ্যে।
এই বিজ্ঞপ্তি একই সঙ্গে সমস্ত রাজ্য/কেন্দ্রশাসিত অঞ্চলের গেজেটগুলিতেও প্রকাশ করার ব্যবস্থা করা হয়েছে।
এ বিষয়ে কোনও প্রশ্ন থাকলে শ্রী পি সি মোদীর সঙ্গে যোগাযোগ করা যেতে পারে – শনিবার সহ যে কোনও কাজের দিনে দুপুর ৩টে ৩০ মিনিট থেকে বিকেল ৪টে ৩০ মিনিটের মধ্যে - রুম নম্বর ২৯, গ্রাউন্ড ফ্লোর, পার্লামেন্ট হাউস, নতুন দিল্লির অফিসে।
PG/SC/SB
(Visitor Counter : 382
কেন্দ্রীয়মন্ত্রিসভা
ভারত ও মরক্কোর মধ্যে অপরাধমূলক কাজকর্মের ক্ষেত্রে পারস্পরিক আইনি সহযোগিতা সংক্রান্ত চুক্তিতে কেন্দ্রীয় মন্ত্রিসভার অনুমোদন
নয়াদিল্লি, ১ নভেম্বর, ২০১৮
প্রধানমন্ত্রী শ্রী নরেন্দ্র মোদীর পৌরহিত্যে বৃহস্পতিবার  কেন্দ্রীয় মন্ত্রিসভার বৈঠকে ভারত ও মরক্কোর মধ্যে অপরাধমূলক কাজকর্মের ক্ষেত্রে পারস্পরিক আইনি সহযোগিতা গড়ে তুলতে চুক্তি স্বাক্ষরের বিষয়টি অনুমোদিত হয়েছে।
এই চুক্তি দুই দেশের মধ্যে অপরাধের তদন্ত ও মামলা দায়ের, অভিযুক্তদের হদিশ, অপরাধ দমন, অপরাধে কাজে লাগানোর হাতিয়ার বাজেয়াপ্ত বা নিজেদের হেফাজতে নেওয়ার মতো ক্ষেত্রে দ্বিপাক্ষিক সহযোগিতার জন্য এক বিস্তৃত আইনি কাঠামো প্রদান করবে। এ ধরণের চুক্তি স্বাক্ষরের উদ্দেশ্য হল, অপরাধমূলক কাজকর্মের তদন্ত ও মামলা দায়ের করার মতো ক্ষেত্রে কার্যকারিতা ও দক্ষতা বৃদ্ধি করা। সেইসঙ্গে, সামাজিক উন্নয়নের পূর্বশর্ত হিসেবে প্রয়োজনীয় শান্তিপূর্ণ বাতাবরণ গড়ে তোলা। সংগঠিত অপরাধ ও জঙ্গিদের কাজ করার পদ্ধতি সম্বন্ধে জানতেও এই চুক্তিটি গুরুত্বপূর্ণ ভূমিকা নেবে। এমনকি, অভ্যন্তরীণ নিরাপত্তার ক্ষেত্রে উপযুক্ত নীতি গ্রহণের ক্ষেত্রেও চুক্তিটি উল্লেখযোগ্য ভূমিকা পালন করবে।
CG/BD/DM/…
(Visitor Counter : 97